Il-Kamra tal-Kummerċ titlob lill-Kap taċ-Ċivil jaġixxi bl-aħjar mod fl-interess ta' governanza tajba
Fi stqarrija, il-Kamra tal-Kummerċ talbet lill-Kap taċ-Ċivil, Mario Cutajar biex iwarrab fid-dawl tal-każ ta' ħuh, Aldo u martu li jinsabu mixlija b' akkużi ta' ħasil ta' flus li twettaq minn bejgħ ta' propjetà li saret minn reati kriminali. Il-Kamra qalet li dejjem saħqet fuq it-tliet pilastri għal governanza tajba li huma l-kontabbiltà, it-trasparenza u s-saltna tad-dritt u tistenna integrità min-naħa ta' uffiċjali pubbliċi. Għalhekk, il-Kamra temmen li uffiċjal pubbliku għandu jagħti eżempju u jieħu deċiżjoni fl-aħjar interess ta' governanza tajba meta jitqajjem tħassib dwarhom u l-pożizzjoni tagħhom. Il-Kamra qalet li tinsab imħassba li Aldo Cutajar reġa' ġie maħtur f'kariga mill-ġdid maċ-ċivil bħala ambaxxatur ta' pajjiżna fiċ-Ċina wara li kien instab ħati bi frodi b'interdett perpetwu fuqu mogħti mill-qorti.